তাজুল মোহাম্মদের মাঠঘাটের উপাত্ত খুব জরুরী হয়ে পড়ে যখন দেখি,পঁচাত্তরের পটপরিবর্তনের পর ক্ষমতার দর্পে রাজ-প্রসাদভোগী একশ্রেণীর বর্ণচোরার দল একাত্তরের সত্যগুলোকে মুছে ফেলার জঘন্য প্রচেষ্টায় লিপ্ত হতে।যখন বাঙালি জাতির মুক্তিযুদ্ধের সকল অনুভুতিগুলোর গলা টিপে ধরা হয়েছে রাষ্টযন্ত্রের আনুকুল্যে,যখন জনমানষের স্মৃতি থেকে একাত্তরকে মুছে দিতে আবদ্ধ কারার বদ্ধ দুয়ারে ধাতব কপাট লাগানোর পালা,যখন সেনাপতি জিয়ার প্রসাদপুষ্ট হয়ে একাত্তরের হরেক কিসিমের মোনাফেক পর্দার অন্তরাল থেকে চলে আসে পটে,যারা ঘটিয়েছিল নির্বিকার চিত্তে ধ্বংশযজ্ঞ একাত্তরে,প্ররোচিত করেছিল পাকিদের স্বাধীকারকামী জনতা নিধনের নরমেধযজ্ঞ ঘটাতে এই বাংলায়।তারা চোরচোরে মাসতুতো ভাইবেরাদর কীর্তিনাশার দল আবার মাঠে নামে বাঙ্গালির মহৎ কীর্তি মুক্তিযুদ্ধের চেতনার অভিযাত্রাটিকে ঠেকিয়ে দিতে।যখন গহন আঁধারে নিমজ্জিত বাঙ্গালির বিরত্ব ও গৌরবের সকল ইতিহাস-ঠিক সেই শ্বাসরুদ্ধ বিপন্ন সময়টাতেই তাজুল একদিন প্রত্যন্ত পল্লীর কোনো এক বধ্যভূমির আখ্যান পুনরুদ্ধার করে নিয়ে আসেন।আমাদের নবীন যৌবনের দিনগুলোতে সিলেট শহরের বন্দরবাজারের রেস্তোরা ‘নীরা’র সান্ধ্যকালীন আড্ডার আসরে বসে সেই আখ্যান আমরা পড়ি আর পুলকিত হই এই ভেবে যে,মাত্র ক’দিন আগেই আমাদের অস্তিত্বের উপর দিয়ে ঝড়ের মত বয়ে যাওয়া মুক্তিযুদ্ধকে আমরা বিস্মৃত হতে বসেছি।এই আত্মভোলা বাঙ্গালির স্মৃতি জাগাতে তাজুল তুলে নিয়ে আসেন একের পর এক বেদনার অর্ঘ।একাত্তরের দুর্যোগকালে বাঙালি যখন যুথবদ্ধ হয়েছিল স্বাধীনতার স্বপ্নে,তখন কিছু দেশীয় ধর্মধ্বজী কুলাঙ্গার দখলদার হানাদারদের প্ররোচিত করে বাঙালি নিধনে,তারা অগনিত নারীদের তুলে দেয় হায়েনার খাঁচায়।বেশুমার গ্রামপল্লী উজাড় করে অগ্নীদাহনে।আগন্তুক পাকহানাদারদের কাছে বঙ্গভূমিটা ছিল অজ্ঞাত,দুর্বোধ্য।তারা জানতোনা কোথায় করতে হবে ধ্বংসযজ্ঞ,নির্বিচারে আগ্নেয়াস্ত্র ব্রাশ করে মারতে হবে মানুষ কোনখানে। কিন্তু সেইসব রাজাকার আলবদর আলশামস আর ফুলতলী কাউতলী তালতলীর মৌলানারা স্বাধীনতার স্বপ্নেভাসা বাঙ্গালিদের হত্যার প্রকল্প নিয়ে আবাহন করে হানাদারদের।কোথাও কোথাও তারা নিজেরাই পাকিস্তানপ্রেমে মশগুল হয়ে নিজের হাতে মানুষ জবাই করার পূণ্য অর্জনে এগিয়ে আসে।আপন খায়েশে তুলে দেয় মা-বোনদের হানাদারদের পাশবিক নির্যাতনের নিমিত্তে।ধর্মের মর্দগুলো নিজেরাও করে বলাৎকার অসহায় অবলা বন্দিনীদের।তাজুল মোহাম্মদ গ্রামগঞ্জ মহল্লা চষেচষে এসব তথ্য লিপিবদ্ধ করেছেন শতশত।সাম্প্রতিককালে স্বাধীনতার বিয়াল্লিশ বছর পর যুদ্ধাপরাধের দায়ে নরকের বাসিন্দা হয়েছে যে কসাই কাদের মোল্লা,সে ছিল এরকমই এক রক্তচক্ষু কাপালিক।সে নিজ হাতে বাঙালি কুরবানি দেবার রক্তনেশায় বীরদর্পে পাকসার জমিনে বিরাজমান ছিল একাত্তরে।কসাই কাদেরের যুদ্ধাপরাধ প্রমাণে ট্রাইবুন্যালকৃ্ত মৃত্যুদন্ড কার্যকরের পর মুক্তিযুদ্ধের জাতক এই বাংলার গ্রামেগঞ্জে ওয়াজ বয়ান করে বেড়াচ্ছে একশ্রেণীর ভন্ড মৌলভীর দল,তারা অশ্রুবির্সজন অভিনয় করে মানুষকে তাতানোর কসরৎ করছে এই বলে যে,আল্লামা শফী তেতুলুল্লা হুজুর নাকি খোয়াবে দেখেছেন কামেল কসাই কাদের মোল্লা নবির পাশে দাঁড়িয়ে আছে।নাউজুবিল্লাহ!বাঙালি মুসলমানের বিষম লজ্জা যে,এই কুফরি কালাম টুপিদাড়ির বর্মপরিহিত একশ্রেণীর পাপেট মৌলভীর দল ইসলামের নামে সারা দেশে ধর্মসভা করে প্রচার করে যাচ্ছে। মানুষ কাঙ্গালের মত শুনছে কুলাঙ্গার মওদুদীর প্রেতাত্মাদের চতুর বক্তব্য।দ্বিজাতিতত্বের বিষের বটিকা সেবন করিয়ে এভাবেই বাঙালি মুসলমানদের আত্মপরিচয় বিস্মৃত করানোর মহড়া শুরু করা হয় পাকিস্তান-আন্দোলনের মোড়কে।বাঙালি মুসলমান যে অহাবী-মওদুদীর কোনো কুটুম্ব হয়না এই সত্যটা ভুলিয়ে দেওয়া হয়।বঙ্গের মুসলমান মধ্যযুগের সেকুলার সুফিসন্ত গৌস-কুতুবের উত্তরাধিকার।তাপসি রাবেয়া বশরী, ‘আনাল হক’ বলা মনসুর হাল্লাজের গল্পে বিমোহিত বাঙালি মুসলমানদের ভুলিয়ে দেওয়া হয় সাম্প্রদায়িক সম্প্রীতির স্বভাবসুলভ ঐতিহ্য।পঁচাত্তরের কালো অধ্যায়ের মাহেন্দ্রক্ষণে স্বাধীনতার পর আত্মগোপনে গর্তে লুকিয়ে থাকা এইসব বর্ণচোরা ধর্মধ্বজীরা শীতঘুম থেকে বেরিয়ে আসে ক্ষুধার্ত গোক্ষুরের মত।দীর্ঘ তিনযুগেরও অধিক সময়ব্যাপি তারা ছানায়পানায় লতায়পাতায় রক্তবিজে ছড়াতে থাকে মুক্তিযুদ্ধের সেকুলার বাংলায় কচুরিপানার মত দুষণ বিস্তারে।দুষ্ট-রাজনীতিকচক্র এইসব আঁধারের বাসিন্দা চামচিকা আর গন্ধমুষিকদের আলোতে বেরিয়ে নানা বর্ণে ক্যামোফ্লেজ হবার সুযোগ করে দেন একাত্তরের মহান মুক্তিযুদ্ধের একজন সেক্টর কমান্ডার মেজর জিয়া।তিনি এদের জন্যে দয়াময় অবতার হয়ে আসেন বাংলাদেশের রাজনীতির মঞ্চে।তিনি যেন মুক্তিযুদ্ধের কেউ নন।জিয়া মসনদে রাজাধিরাজ হয়ে আসেন তাঁর আঁখিকোঠর নিকষ কালো চশমায় আড়াল করে দিয়ে।যেন তাঁকে মনে নাহয় একাত্তরের কেউ তিনি,যেন দেখতে অবিকল পাকি সামরিক জান্তার পদাঙ্ক অনুসারী পরম কুটুম্ব একজন।তখনও তাঁর পদযোগে সৈনিকের ভারি বুট।সেই ভয়ঙ্কর বুটে দর্পিত আওয়াজ তুলে সারা দেশের মাঠঘাট চষে বক্তব্য দিয়ে বেড়াচ্ছেন আর কুদাল দিয়ে যত্রতত্র খাল খননের ধুম লাগিয়েছেন।তারপর মঞ্চে চড়ে বলতে শুরু করেন, ‘আপনারা গরু......আপনারা ছাগল...মাঠে চরাবেননা...।‘ আমরা মুক্তিযুদ্ধদেখা নবীন যুবার দল বক্তার কথার আসল মহিমা কিছুই ঠাহর করতে পারিনা।প্রতিটা শব্দ ‘গরু’ ‘ছাগল’ ‘মাঠ’এমন কায়দায় টেনে সঙ্গীতের মত করে উচ্চারণ করতেন অনেকখানি সময় খর্চা করে তখন নিজেকেই ‘গরু’ ‘ছাগল’ ‘মাঠ’ ইত্যাকার অভিধার প্রতিরূপ বলেই ভ্রম হত আমাদের।একটিবারও জিয়া বলতেননা যে, ‘আসুন,যে হাত দিয়ে রাইফেল ধরে আমরা মুক্তিযুদ্ধ করেছি সেই হাত দিয়েই রোপন করি ধানের চারা।‘ না, কখনো জিয়া মুক্তিযুদ্ধের কথা বলেননি।মুক্তিযুদ্ধ যেন জেনারেল জিয়ার কাছে দূর গ্রামের বেগানা ভাসুরের মত। মুক্তিযুদ্ধের নাম মুখে নেওয়া যেন পাপ।মনে পড়ে,সিলেটে প্রথম আসেন জিয়া ফেঞ্চুগঞ্জ দিয়ে পায়ে হেঁটে।শতশত আমলা,পাইকপেয়াদার দঙ্গলের ভেতর দিয়ে রামধুম করে আসেন জিয়া।মৌলভীবাজারের মহকুমা প্রশাসক বেচারা নধর আমলা-ছন্দেছন্দে মিলিটারী তরিকায় জেনারেল জিয়ার সাথে হাঁটতে গিয়ে হঠাৎ হৃদবৈকল্যে ধপাৎ হয়েছেন শুনলাম।শহরের উপান্তে সিলামের মাঠে সভার আয়োজন।শহর আর শহরতলির সবগুলো শিক্ষাকেন্দ্র থেকে ট্রাকবোঝাই আমরা কুরবানীর পশুর মত গিয়ে হাজিরা দেই সিলাম মাঠে।মফস্বল থেকে সারা শ্রীহট্র-জাহানের চেয়ারম্যান,মেম্বার সাহেবানরা থৈথৈ করছেন শীতঋতুর আরামদায়ক দুপুরিয়া রোদের সাথে মাখামাখি করে।আমাদের এলাকার চেয়ারম্যান-মেম্বার সাহেবরা আমাদের পেয়ে পরম কুটুম্বের মত চা-মিষ্টি,সিঙ্গাড়া,জাম্বুরার চাটনি ইত্যাদি দরাজ হস্তে কিনে দিয়ে সমাদর করেন আর আসরের মধ্যমনি জিয়াউর রহমানের স্বরে গলা মিলিয়ে বলতে থাকেন, ‘তোমরা হলে দেশের ভবিষ্যৎ,তোমরা যুবকরা হলে দেশের স্বপ্ন।’ আমরা পুলকিত হই আদরে-সোহাগে-আপ্যায়নে।কিন্তু পরক্ষণে আমরা মুক্তিযুদ্ধ গায়-সওয়া আর গায়-মাখা নবীন যুবকের দল নিজেদেরকে আবিষ্কার করি শূন্যতার তেপান্তরে।যে স্লোগান শুনলে আমদের রক্ত ছলকে উঠতো,উদ্দাম পেশিতে বাজতো অমিত বিক্রমের তেজ।সেই ‘জয় বাংলা’ আমরা বিস্মৃত হই।হারিয়ে ফেলি দুর্দম-দুর্মদ শোণিতে ঝংকৃত দ্রোহের সঙ্গিত।হাহাকারের গহ্বরে আমরা তখন এক বিপন্ন স্যাড জেনারেশন!আমরা যেন চকিতে ভুলে যাই যুদ্ধবিজয়ের অহংকার।অথচ সেই আমরাই দেখেছিলাম জনতার অদম্য স্বাধীনতার স্পৃহা।দেখেছিলাম ঝঞ্ঝাবিক্ষুব্ধ সেই সময়ে বাঙ্গালির স্বাধীনতার স্বপ্নবীজটি প্রচন্ড প্রাণশক্তিতে মাথা তুলে দাঁড়িয়েছে।টগবগ করে ফুটছে দেশ নিরন্তর।সাড়ে সাতকোটি জনতার গায় লেগেছে সেই জ্বলন্ত চুল্লির তাপ।স্বাধীনতা অর্জনের দর্পিত উত্তেজনা ছিল রক্তক্ষয়ী মুক্তিযুদ্ধে অপার প্রাণশক্তির আধার।অথচ সেই স্ফলিংগের আলো নিবে গেল,একাত্তরে বাঙ্গালির মহামিলনের স্রোতে সকল মুক্তির আকাঙ্খা যেন ভারাক্রান্ত হল দীর্ঘশ্বাসে।এখনও মনে আছে সেদিন রাতের নৈকট্যলগ্ন আমি নদী সুরমার মৃদু টাঙনের জলে আকাশগঙ্গায় নক্ষত্রের বিভ্রম নিয়ে কবিতা লিখেছিলাম।সেই মাঠে তাজুল মোহাম্মদের সাথে দেখা হয়েছিল কিনা মনে করতে পারিনা।তবে সান্ধ্যরতির ‘নীরা’য় আমাদের দেখা হয় প্রায়ই।সিলেট শহরের সাংস্কৃতিক অঙ্গনের হরেক পৌঢ়,যুবা,নবীনের নিয়মিত আড্ডা বন্দরবাজারের দুতলার চিলেকোঠাটিতে। আত্মমগ্ন এক যুবকের গলায় ঝুলানো চিরসঙ্গী একখান ক্ষৌমবস্ত্রের ঝুলি। ভেতরে বাদামি কাগজের খাম আর খামের ভেতরে পরম যত্নে রক্ষিত প্রত্যন্ত পল্লীর কোনো বধ্যভূমির প্রত্নসংবাদ। সেই থেকেই পথে নেমেছেন তাজুল মোহাম্মদ একাত্তরে বাঙ্গালির ত্যাগ ও গৌরবের মনিমুক্তো কুড়োতে।